Γνωμοδότηση της Επιτροπής των Περιφερειών για την "Ανακοίνωση: Εκσυγχρονισμός της οργάνωσης της εργασίας: μία θετική προσέγγιση στην αλλαγή"

(1999/C 374/08)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη τη γνωμοδότησή της με θέμα Πράσινη Βίβλος - Εταιρική σχέση για μία νέα οργάνωση εργασίας (CdR 288/97 fin)(1),

έχοντας υπόψη τη γνωμοδότησή της για την Ανακοίνωση της Επιτροπής για το "Πρόγραμμα κοινωνικής δράσης 1998-2000" (CdR 277/98 fin)(2),

έχοντας υπόψη τη γνωμοδότησή της με θέμα "Ευρωπαϊκές κατευθυντήριες γραμμές για τις πολιτικές απασχόλησης το 1999" (CdR 277/98 fin)(3),

έχοντας υπόψη την ανακοίνωση της Επιτροπής με τον τίτλο "Εκσυγχρονισμός της οργάνωσης της εργασίας - μία θετική προσέγγιση στην αλλαγή" (COM(98) 592 τελικό),

έχοντας υπόψη την απόφαση του Προεδρείου, της 15ης Ιουλίου 1998, σύμφωνα με το άρθρο 198Γ, τρίτη παράγραφος της Συνθήκης για την ίδρυση της ΕΚ, να εκδώσει γνωμοδότηση και να αναθέσει την επεξεργασία της στην επιτροπή 5 "Κοινωνική πολιτική, δημόσια υγεία, προστασία των καταναλωτών, έρευνα, τουρισμός",

έχοντας υπόψη το σχέδιο γνωμοδότησης (CdR 48/99 rev. 1) που υιοθέτησε η επιτροπή 5 στις 22 Μαρτίου 1999 με βάση την εισηγητική έκθεση της κας Buron (FR/PES),

υιοθέτησε ομόφωνα κατά την 30ή σύνοδο ολομέλειας της 15ης και 16ης Σεπτεμβρίου 1999 (συνεδρίαση της 16ης Σεπτεμβρίου) την ακόλουθη γνωμοδότηση:

1. Εισαγωγή

1.1. Η Επιτροπή των Περιφερειών επιδοκιμάζει τη ανακοίνωση της Ευρωπαϊκής Επιτροπής η οποία έχει ως στόχο την τόνωση και την ενίσχυση της εταιρικής σχέσης προκειμένου να εκσυγχρονισθεί η οργάνωση εργασίας. Η Επιτροπή θεωρεί ευκταίο να διερευνήσουν οι κοινωνικοί εταίροι τα μέσα που είναι καλύτερα για να συμπληρωθεί η καθιέρωση του πυλώνα "προσαρμοστικότητα" των κατευθυντήριων γραμμών για την απασχόληση.

1.2. Η Επιτροπή των Περιφερειών υπενθυμίζει στη γνωμοδότησή της για το Πράσινο Βιβλίο "Εταιρική σχέση για μία νέα οργάνωση εργασίας", ότι συνιστούσε στην Ευρωπαϊκή Επιτροπή να λάβει υπόψη της τους διάφορους ρόλους των τοπικών και περιφερειακών αρχών:

- ως εργοδοτριών,

- ως καταλυτών της τοπικής ανάπτυξης,

- ως αρμοδίων για την παροχή πολλών υπηρεσιών προς τον πληθυσμό.

Ο συνδυασμός των εν λόγω τριών ρόλων διακρίνει με σαφήνεια τις αρχές της τοπικής αυτοδιοίκησης από τις ιδιωτικές επιχειρήσεις. Η προσαρμογή τους στην οργάνωση της εργασίας πρέπει να ανταποκρίνεται σε ένα διττό σκοπό: να διασφαλίζει ισορροπία μεταξύ ευελιξίας και ασφάλειας για τους εργαζόμενους στις τοπικές και περιφερειακές δημόσιες υπηρεσίες, να διασφαλίζει τη διάρκεια της δημόσιας υπηρεσίας καθώς και την ικανοποίηση των αναγκών των χρηστών.

2. Γενικές παρατηρήσεις

2.1. Η Επιτροπή των Περιφερειών συμμερίζεται την πεποίθηση της Ευρωπαϊκής Επιτροπής ότι οι λύσεις για τον εκσυγχρονισμό της οργάνωσης της εργασίας πρέπει να εξευρεθούν μέσω διαπραγματεύσεων μεταξύ των κοινωνικών εταίρων μάλλον παρά να επιβληθούν διά της νομοθετικής οδού, ακόμη και αν η προσφυγή στο νομοθετικό πλαίσιο μπορεί να αποδειχθεί απαραίτητη ανάλογα με τις ειδικές καταστάσεις που αντιμετωπίζει κάθε κράτος μέλος. Επειδή κάθε κλάδος έχει τις δικές του ιδιαιτερότητες, πρέπει σ' αυτό το επίπεδο να δοκιμασθούν νέες λύσεις για την οργάνωση εργασίας.

Ο εκσυγχρονισμός και η ευελιξία της αγοράς εργασίας πρέπει εν πάση περιπτώσει να ενταχθούν σε ένα κοινό νομικό πλαίσιο στην ΕΕ, διασφαλίζοντας την προστασία των εργαζομένων στα διάφορα είδη εργασίας.

2.2. Η Επιτροπή των Περιφερειών τονίζει ότι είναι υπέρ των κατευθυντήριων γραμμών για την απασχόληση όπως άλλωστε το δήλωσε και στη γνωμοδότησή της με θέμα "Ευρωπαϊκές κατευθυντήριες γραμμές για τις πολιτικές απασχόλησης το 1999". Υπενθυμίζει ότι, όσον αφορά την προσαρμοστικότητα, οι τοπικές και περιφερειακές αρχές έχουν να διαδραματίσουν συγχρόνως το ρόλο του κοινωνικού εταίρου και τον πρώτο ρόλο στον αγώνα υπέρ της απασχόλησης. Πράγματι, πρέπει να προωθήσουν την προσαρμοστικότητα στις δικές τους υπηρεσίες, αλλά και να την υποστηρίξουν σε όλες τις αρχές της τοπικής αυτοδιοίκησης αναπτύσσοντας τα κατάλληλα σχήματα, ιδιαίτερα για τις ομάδες τις πλέον ασθενείς. Στην περίπτωση αυτή, οι τοπικές και περιφερειακές αρχές ενεργούν συμπληρώνοντας τις πολιτικές που ακολουθούν οι επιχειρήσεις και αναπτύσσουν συχνά εταιρικές σχέσεις για να βελτιωθεί η προσαρμοστικότητα των εργαζομένων (προγράμματα κατάρτισης και επανένταξης ιδίως των "απόκληρων"). Η Επιτροπή των Περιφερειών επιθυμεί να λάβει η Επιτροπή υπόψη της την εν λόγω πτυχή υποστήριξης του οικονομικού, τοπικού και περιφερειακού περιβάλλοντος στις μεταγενέστερες εργασίες της όσον αφορά την οργάνωση της εργασίας και την προσαρμοστικότητα.

3. Ειδικές παρατηρήσεις

Εισαγωγή της Ανακοίνωσης

3.1. Η Επιτροπή τονίζει ότι η διαδικασία εκσυγχρονισμού της οργάνωσης εργασίας πρέπει να διεξαχθεί σε στενή συνεργασία με τους κοινωνικούς εταίρους. Η Επιτροπή των Περιφερειών απευθύνει έκκληση στην Επιτροπή, να αναγνωρίσει πλήρως τις τοπικές και περιφερειακές αρχές ως κοινωνικούς εταίρους, έστω και αν οι αρχές αυτές απολαμβάνουν διαφορετικών καθεστώτων στα κράτη μέλη της Ευρωπαϊκής Ένωσης. Πράγματι, το καθεστώς των εργοδοτών διαφέρει από χώρα σε χώρα, ανάλογα με τις αρμοδιότητες των τοπικών αρχών και το νομικό τους καθεστώς. Εντούτοις, όλες οι ευρωπαϊκές, τοπικές και περιφερειακές αρχές επιβάλλεται να συμμετάσχουν στις διαδικασίες εκσυγχρονισμού και οργάνωσης της εργασίας. Η Επιτροπή των Περιφερειών υπενθυμίζει ότι οι τοπικές και περιφερειακές αρχές συμμετέχουν ήδη στον κλαδικό κοινωνικό διάλογο. Η Επιτροπή των Περιφερειών ζητεί από την Ευρωπαϊκή Επιτροπή να συνεχίσει την υποστήριξη του εν λόγω κοινωνικού διαλόγου.

3.2. Η Επιτροπή τονίζει επίσης ότι στην εν λόγω συνεργασία μεταξύ των κοινωνικών εταίρων πρέπει να ληφθούν υπόψη οι πολιτικές που έχουν χαραχθεί στον οικονομικό τομέα και στον τομέα της απασχόλησης. Προκειμένου να βελτιωθεί ο εν λόγω συντονισμός, ιδιαίτερα στον τομέα της απασχόλησης, η Επιτροπή των Περιφερειών ζητεί από τη Επιτροπή να δεχθεί τη συμμετοχή των τοπικών και περιφερειακών αρχών στην προετοιμασία των ευρωπαϊκών πολιτικών στον τομέα της απασχόλησης και των κατευθυντήριων γραμμών. Ο διάλογος επί των κατευθυντήριων γραμμών, ιδιαίτερα για την προσαρμοστικότητα, θα επιτρέψει να διασφαλισθεί καλύτερη συνοχή μεταξύ των συστάσεων της Ευρωπαϊκής Επιτροπής και των δράσεων των περιφερειακών αρχών οι οποίες, μαζί με τα κράτη μέλη, αποτελούν σημαντικούς παράγοντες στον αγώνα υπέρ της απασχόλησης.

Πράσινο Βιβλίο

3.3. Η Επιτροπή των Περιφερειών επιδοκιμάζει την Ευρωπαϊκή Επιτροπή όταν αυτή διαβεβαιώνει ότι δεν χρησιμοποιεί το Πράσινο Βιβλίο ως βάση για μία νέα νομοθετική πρωτοβουλία προκειμένου να επιβάλει ενιαία μορφή οργάνωσης εργασίας. Πράγματι, πρέπει να γίνουν σεβαστές οι μορφές διαβούλευσης που έχει κάθε χώρα, και κάθε τομέας, προκειμένου να ληφθούν υπόψη οι ιδιαιτερότητες της οργάνωσης εργασίας και να προκύψουν διαδικασίες, κατόπιν διαπραγματεύσεων, οι οποίες να είναι αποδεκτές από τους εργαζόμενους. Εξάλλου, η συνεχής εξέλιξη της οργάνωσης εργασίας δεν επιτρέπει την υιοθέτηση κανόνων που καθιερώνονται "άπαξ και δια παντός", αλλά αντίθετα προϋποθέτει την καθιέρωση μίας συνεχώς προσαρμοζόμενης διαδικασίας, στην οποία να λαμβάνεται υπόψη το γεγονός ότι όχι μόνον η ελαστικότητα του ωραρίου αλλά κυρίως τα χαρακτηριστικά των μεμονωμένων επαγγελματικών κατηγοριών, αποτελούν πια κεκτημένο της εργασίας τόσο στον ιδιωτικό όσο και στο δημόσιο τομέα.

3.4. Η Επιτροπή τονίζει ότι η διαδικασία εκσυγχρονισμού πρέπει να επιταχυνθεί. Οι τοπικές και περιφερειακές αρχές εφαρμόζουν ήδη τις διαδικασίες εκσυγχρονισμού. Επιθυμούν να έχουν τη δυνατότητα ανταλλαγής εμπειριών προκειμένου να συγκρίνουν τις διαδικασίες αυτές και να μάθουν ποιες είναι οι πρακτικές των ομολόγων τους. Η Επιτροπή των Περιφερειών ζητεί από την Ευρωπαϊκή Επιτροπή να διευκολύνει και να υποστηρίξει τις εν λόγω ανταλλαγές εμπειριών.

3.5. Η Επιτροπή των Περιφερειών εφιστά την προσοχή της Ευρωπαϊκής Επιτροπής στο γεγονός ότι οι αντιλήψεις περί ανταγωνισμού και παραγωγικότητας έχουν διαφορετική σημασία για τις τοπικές και περιφερειακές αρχές και τις επιχειρήσεις. Οι τοπικές δημόσιες υπηρεσίες βρίσκονται στο επίκεντρο της ζωής στην περιφέρεια. Παρέχοντας τις υπηρεσίες τους στους χρήστες, πρέπει να συνδυάζουν παραγωγικότητα και παροχή υπηρεσιών στους πολίτες, ανταγωνιστικότητα και διάρκεια της δημόσιας υπηρεσίας. Για το λόγο αυτό οι τοπικές και περιφερειακές αρχές δίδουν προτεραιότητα στην ποιότητα των παρεχομένων υπηρεσιών και στο διαρκή χαρακτήρα τους, ιδιαίτερα όσον αφορά τον αριθμό των ωρών που είναι ημερησίως ανοικτά τα γραφεία, που έχουν αυξηθεί σημαντικά τα τελευταία χρόνια για την εξυπηρέτηση όσο το δυνατόν περισσότερων πολιτών που έχουν διαφορετικά ωράρια εργασίας. Ο διάλογος πρέπει συνεπώς να διεξαχθεί όχι μόνο μεταξύ των εργοδοτών και των συνδικαλιστικών οργανώσεων, αλλά και με τους χρήστες.

3.6. Επίσης, οι τοπικές και περιφερειακές αρχές διαδραματίζουν ιδιαίτερο ρόλο όσον αφορά τη συμφιλίωση της επαγγελματικής και οικογενειακής ζωής. Ως εργοδότριες εφαρμόζουν συχνά πολιτικές υπέρ των ίσων ευκαιριών, ακόμη και θετικών διακρίσεων για θέσεις ευθύνης. Ωστόσο, οι τοπικές και περιφερειακές αρχές είναι συχνά αρμόδιες για την παροχή των εν λόγω υπηρεσιών (μέριμνα, παροχή βοήθειας σε εξαρτώμενα άτομα) για όλους τους εργοδότες στις αρχές της τοπικής αυτοδιοίκησης. Και στην περίπτωση αυτή διαδραματίζουν διττό ρόλο.

3.7. Η Επιτροπή των Περιφερειών υπογραμμίζει ότι οι τοπικές και περιφερειακές αρχές είναι διατεθειμένες να διαδραματίσουν ρόλο πρωταρχικής σημασίας για να αναπτυχθεί νέα προσέγγιση της οργάνωσης εργασίας. Εφαρμόζουν ήδη διαδικασίες εκσυγχρονισμού, διαπραγματεύονται με τον αντισυμβαλλόμενο συνδικαλιστικό φορέα σε κλαδικό επίπεδο και τηρούν θετική στάση απέναντι στην αλλαγή. Η Επιτροπή των Περιφερειών ζητεί από την Ευρωπαϊκή Επιτροπή να λάβει υπόψη της τα αποτελέσματα της εν λόγω διαρκούς εργασίας των τοπικών και περιφερειακών αρχών. Ιδίως, προτείνει να συνεχιστεί και στο μέλλον η εν λόγω διαδικασία διαβούλευσης που καθιερώθηκε από το Πράσινο Βιβλίο και συνεχίστηκε με την ανακοίνωση αυτή προκειμένου να συμβάλει κυρίως στην εξέλιξη των ευρωπαϊκών πολιτικών για την προσαρμοστικότητα.

Στρατηγική του Λουξεμβούργου για την απασχόληση

3.8. Η Επιτροπή των Περιφερειών επαναλαμβάνει το αίτημά της να γίνει δεκτή η συμμετοχή των τοπικών και περιφερειακών αρχών στην προετοιμασία των ευρωπαϊκών πολιτικών για την απασχόληση και να καθιερωθεί από την Ευρωπαϊκή Επιτροπή μία πραγματική διάρθρωση εταιρικής σχέσης και διαβούλευσης. Οι τοπικές και περιφερειακές αρχές θα καταβάλουν προσπάθειες για την καθιέρωση εταιρικών σχέσεων στο πλαίσιο του κλαδικού κοινωνικού διαλόγου, διαδραματίζουν όμως και ρόλο καταλύτη σε περιφερειακό επίπεδο. Πράγματι, αποτελούν το βήμα για ένα διάλογο με άλλους παράγοντες, φορείς παροχής υπηρεσιών και επιχειρήσεις, διαμέσου π.χ. των δημοσίων υπηρεσιών για την απασχόληση οι οποίες αναπτύσσουν την προσαρμοστικότητα του προσωπικού των επιχειρήσεων. Η Επιτροπή των Περιφερειών συνιστά να συνεχιστούν οι εργασίες της ομάδας εμπειρογνωμόνων για την εξέλιξη του εργατικού δικαίου και επιθυμεί να διεξαγάγει με την ομάδα αυτή διάλογο με θέμα τον εκσυγχρονισμό των τοπικών και περιφερειακών δημόσιων υπηρεσιών.

Ένα πλαίσιο ενόψει της μελλοντικής δράσης

3.9. Η Επιτροπή των Περιφερειών υπενθυμίζει ότι ο τοπικός και περιφερειακός δημόσιος τομέας έχει πολύ ισχυρές ιδιαιτερότητες, όπως εκτίθεται ανωτέρω, και ζητεί από την Ευρωπαϊκή Επιτροπή να τις λάβει υπόψη.

3.10. Η Επιτροπή των Περιφερειών αναγνωρίζει, όπως τονίζει η Επιτροπή, ότι χρειάζεται μία νέα προσέγγιση για τον εκσυγχρονισμό της οργάνωσης εργασίας. Παρόλα αυτά, η Επιτροπή των Περιφερειών θεωρεί ευκταίο να διευκρινίσει η Επιτροπή πως αντιλαμβάνεται τη νέα αυτή προσέγγιση. Η Επιτροπή των Περιφερειών:

- συνιστά να δοθούν τα μέσα στους κοινωνικούς εταίρους να ανταλλάξουν σε ευρωπαϊκό επίπεδο τις εμπειρίες τους όσον αφορά τους στόχους και τις μεθόδους τους,

- υπογραμμίζει ότι η Επιτροπή οφείλει να σεβαστεί τόσο την αρχή της επικουρικότητας όσο και την αρχή της ανεξαρτησίας των κοινωνικών εταίρων,

- ζητεί ρητώς από την Επιτροπή να ενσωματωθούν στις Κατευθυντήριες Γραμμές οι συμφωνίες που συνήφθησαν με τους κοινωνικούς εταίρους και να δοθεί η δυνατότητα σε όλους τους κοινωνικούς εταίρους που συμμετείχαν στη διαδικασία εκσυγχρονισμού να συμμετάσχουν στον επαναπροσδιορισμό των κατευθυντήριων γραμμών της απασχόλησης,

- θεωρεί ευκταίο να αναγνωριστεί ο βασικός ρόλος των κοινωνικών εταίρων στο σύνολό του, τόσο σε κλαδικό όσο και σε διακλαδικό επίπεδο και να συνοδευτεί με τα μέσα που θα τους επιτρέψουν να ανταποκριθούν στο ρόλο αυτό.

3.11. Στόχοι: Η Επιτροπή των Περιφερειών υπογραμμίζει ότι για τις τοπικές και περιφερειακές δημόσιες υπηρεσίες, η διαδικασία εκσυγχρονισμού της οργάνωσης εργασίας εντάσσεται σ'ένα ευρύτερο στόχο εκσυγχρονισμού και βελτίωσης των υπηρεσιών που παρέχονται στο σύνολο των πολιτών. Η ανάγκη ευελιξίας πρέπει να ανταποκρίνεται στις νέες ανάγκες των χρηστών κατά δύο τρόπους:

- με την ελαστικότητα του ωραρίου εργασίας, για να βελτιωθεί η πρόσβαση στις δημόσιες υπηρεσίες κατά τη διάρκεια της ημέρας και της εβδομάδας, και

- με την ευελιξία όσον αφορά τα καθήκοντα, για να ανταποκριθούν στις νέες ανάγκες ορισμένων κατηγοριών χρηστών: βοήθεια στους "απόκληρους", πολιτιστική και κοινωνική επανένταξη, χορήγηση ενίσχυσης για την ανάπτυξη νέων δραστηριοτήτων.

Στις τοπικές δημόσιες υπηρεσίες, ο εκσυγχρονισμός συνδέεται περισσότερο με το πρόβλημα της απασχόλησης: εάν οι περιορισμοί που επιβάλλονται στους δημόσιους προϋπολογισμούς εμποδίζουν τις δυνατότητες δημιουργίας θέσεων απασχόλησης στις δημόσιες υπηρεσίες, οι αποδοτικές τοπικές δημόσιες υπηρεσίες αποτελούν ισχυρή κινητήρια δύναμη για την δημιουργία θέσεων απασχόλησης στην τοπική κοινότητα. Η προσαρμοστικότητα των εργαζομένων στις τοπικές δημόσιες υπηρεσίες θα έχει συνέπειες και στις άλλες κατευθυντήριες γραμμές όπως:

- στην ίδρυση επιχειρήσεων, συνδράμοντας τους νέους επιχειρηματίες και τις ασθενέστερες κατηγορίες να ιδρύσουν επιχειρήσεις (παραδείγματα υποστήριξης προς εθνικές ομάδες, νέους, γυναίκες),

- στις ίσες ευκαιρίες, παρέχοντας στις γυναίκες υπηρεσίες που τους επιτρέπουν να αρχίσουν μία επαγγελματική δραστηριότητα.

3.12. Έστω και αν οι τοπικές δημόσιες υπηρεσίες σε διάφορα κράτη μέλη έχουν ισχυρές ιδιαιτερότητες όσον αφορά τις συμβάσεις εργασίας, είναι ανάγκη να εξελιχθεί το συμβατικό πλαίσιο ενθαρρύνοντας την ευελιξία και την κατάρτιση, διασφαλίζοντας συγχρόνως τη μακρόχρονη ασφάλεια, η οποία είναι απαραίτητη για τη διάρκεια των δημόσιων υπηρεσιών.

3.13. Νέες τεχνολογίες: οι τοπικές δημόσιες υπηρεσίες ενδιαφέρονται για την εισαγωγή των εν λόγω τεχνολογιών για δύο λόγους: για την εσωτερική τους οργάνωση και για τις υπηρεσίες που παρέχουν στους πολίτες. Η εισαγωγή των νέων τεχνολογιών επιτρέπει την αποκέντρωση των υπηρεσιών με την προσέγγισή τους προς τους χρήστες και την παροχή τους σε πληθυσμούς ή σε απομακρυσμένες περιοχές που έχουν επίσης δικαίωμα στην παροχή της ίδιας ποιότητας υπηρεσιών με τους πληθυσμούς των αστικών περιοχών. Η Επιτροπή των Περιφερειών ζητεί από την Επιτροπή να λάβει περισσότερο υπόψη στις εργασίες της τον κοινωνικό ρόλο των νέων τεχνολογιών.

3.14. Ίσες ευκαιρίες: οι τοπικές δημόσιες υπηρεσίες αποτελούν παραδοσιακό τομέα στον οποίο απασχολούνται πολλές γυναίκες. Οι τοπικές και περιφερειακές αρχές επιθυμούν παρόλα αυτά να ευνοήσουν την πρόσβαση των γυναικών σε θέσεις στελεχών και διεύθυνσης και υποστηρίζουν την ίδρυση επιχειρήσεων από γυναίκες.

3.15. Ο ρόλος των κρατών μελών: στο πλαίσιο των κατευθυντήριων γραμμών για την απασχόληση και των εθνικών σχεδίων, η Επιτροπή των Περιφερειών ζητεί από τη Επιτροπή να συμπεριλάβει την τοπική και περιφερειακή διάσταση στις μελλοντικές κατευθυντήριες γραμμές. Αυτό θα επιτρέψει έναν διάλογο μεταξύ των τριών πλέον λειτουργικών επιπέδων για την δημιουργία θέσεων απασχόλησης:

- τοπικό/περιφερειακό όπου εφαρμόζονται οι πρωτοβουλίες που δημιουργούν θέσεις απασχόλησης,

- εθνικό, και σε ορισμένες περιπτώσεις περιφερειακό, το οποίο έχει τη δυνατότητα να υποστηρίξει τις πρωτοβουλίες προσαρμόζοντας κατάλληλα το νομοθετικό πλαίσιο,

- ευρωπαϊκό, το οποίο πρέπει να συνεχίσει να προωθεί και να ευνοεί τις ανταλλαγές εμπειριών.

Μόνο οι συντονισμένες και κατόπιν συνεννόησης μεταξύ των τριών επιπέδων δράσεις θα έχουν θετικές και μόνιμες επιπτώσεις στην απασχόληση και στην ποιότητα ζωής.

3.16. Ο ρόλος της Ευρωπαϊκής Ένωσης: η Επιτροπή των Περιφερειών ζητεί ρητώς από την Επιτροπή να συμμετάσχουν αντιπρόσωποι της τοπικής αυτοδιοίκησης στην ομάδα εμπειρογνωμόνων που συγκροτήθηκε προκειμένου να υποστηρίξει τις εθνικές και τοπικές πρωτοβουλίες. Η Επιτροπή των Περιφερειών εκφράζει την ικανοποίησή της που η Επιτροπή επιθυμεί να ενισχύσει "τον ορισμό και την ανταλλαγή των ορθών πρακτικών, την προαγωγή της συνεργασίας και την υποστήριξη των λιγότερο ανεπτυγμένων περιφερειών και τομέων", ωστόσο θεωρεί απολύτως απαραίτητη τη συμμετοχή των τοπικών και περιφερειακών αρχών στους εν λόγω προβληματισμούς. Η Επιτροπή των Περιφερειών υπενθυμίζει ότι η ίδια ανέλαβε την πρωτοβουλία "Τοπική δράση για την απασχόληση" με την οποία επιδιώκεται να διασφαλιστεί η δέσμευση του τοπικού/περιφερειακού επιπέδου όσον αφορά τις κατευθυντήριες γραμμές και καλεί την Επιτροπή να την συμπεριλάβει στην στρατηγική της.

3.17. Σε πολλά κράτη μέλη οι αρχές της τοπικής αυτοδιοίκησης είναι αρμόδιες για τομείς οι οποίοι σε άλλα κράτη μέλη ανήκουν στην αρμοδιότητα των ιδιωτικών επιχειρήσεων. Οι μονάδες αυτές πρέπει να τύχουν ίσης μεταχείρισης όσον αφορά τη χρηματοδότηση των προγραμμάτων.

Τα διαρθρωτικά ταμεία πρέπει να χρησιμοποιούνται για την υποστήριξη εκπαιδευτικών προγραμμάτων και προγραμμάτων βελτίωσης των προσόντων καθώς και για άλλα παρόμοια προγράμματα των τοπικών και περιφερειακών αρχών όπως και για τα προγράμματα που αφορούν τις ιδιωτικές επιχειρήσεις.

Η Επιτροπή διόρισε ομάδα εμπειρογνωμόνων υψηλού επιπέδου, κατόπιν αιτήματος του Ευρωπαϊκού Συμβουλίου του Λουξεμβούργου, για να προβεί στην εξέταση των πιθανών βιομηχανικών μεταβολών στην Ευρωπαϊκή Ένωση.

Η σύσταση παρόμοιας ομάδας είναι αναγκαία για τον προσδιορισμό των αλλαγών στις δημόσιες υπηρεσίες της Ευρωπαϊκής Ένωσης.

4. Συμπεράσματα: οι επόμενες φάσεις

4.1. Η Επιτροπή των Περιφερειών εκφράζει την ικανοποίησή της για την έκκληση της Επιτροπής όσον αφορά την κινητοποίηση των κοινωνικών εταίρων και θα προσφέρει την πλέον δραστήρια υποστήριξή της στην στρατηγική αυτή.

4.2. Η Επιτροπή των Περιφερειών ενδιαφέρεται ιδιαίτερα για την εξέλιξη των κατευθυντήριων γραμμών και ζητεί να ληφθεί υπόψη η τοπική και περιφερειακή διάσταση στο Ευρωπαϊκό Συμβούλιο του Ελσίνκι. Θα υποστηρίξει την Επιτροπή σε όλες τις ενέργειες που θα αναλάβει προς την κατεύθυνση αυτή.

4.3. Η Επιτροπή των Περιφερειών επιθυμεί να επεκτείνει η Επιτροπή, την εν λόγω διαδικασία διαβούλευσης σε θέματα που συνδέονται με τον εκσυγχρονισμό της οργάνωσης εργασίας: τηλε-εργασία, κοινωνία των πληροφοριών, επαγγελματική κατάρτιση, συμμετοχή των εργαζομένων στη λειτουργία της επιχείρησης.

4.4. Η Επιτροπή των Περιφερειών ζητεί από την Επιτροπή να λάβει υπόψη της στις επόμενες φάσεις τα ιδιαίτερα προβλήματα που θα επηρεάσουν σε βάθος την οργάνωση εργασίας όπως:

- τη γήρανση του πληθυσμού η οποία θα επηρεάσει τη φύση και τον αριθμό των εργαζομένων καθώς και τις νέες ανάγκες παροχής υπηρεσιών,

- την εξέλιξη των στόχων και πολιτικών κοινωνικής προστασίας των οποίων ο απαιτούμενος εκσυγχρονισμός δεν πρέπει να θέσει σε κίνδυνο το βιοτικό επίπεδο και την ποιότητα της ζωής των εργαζομένων.

Βρυξέλλες, 16 Σεπτεμβρίου 1999.

Ο Πρόεδρος

της Επιτροπής των Περιφερειών

Manfred DAMMEYER

(1) EE C 64 της 27.2.1998, σ. 85.

(2) EE C 93 της 6.4.1999, σ. 56.

(3) EE C 51 της 22.2.1999, σ. 59-62.